Sagunt commemora este divendres el 16é Pacte Ciutadà contra la Violència de Gènere
19 de novembre 2019

![](/media/l5gpds1h/52invitacio-a-lacte-del-pacte-ciutada-contra-la-violencia-de-genere-novembre-2019_cuerpo.jpg)  
  

L'Ajuntament de Sagunt, des de la seua Àrea d'Igualtat, convoca la ciutadania a la commemoració del 16é Pacte Ciutadà contra la Violència de Gènere. L'acte tindrà lloc divendres que ve 22 de novembre, a partir de les 19.00 hores, en el Centre Cultural Mario Monreal de Sagunt.

  

Davall el lema ‘El pacte dóna la cara’ es realitza una campanya de sensibilització en matèria d'igualtat i prevenció de la violència de gènere, que perseguix sensibilitzar i conscienciar la ciutadania sobre la violència de gènere com a problema estructural de la nostra societat, i que totes les persones som responsables de la seua prevenció i erradicació. En l'actualitat ja són 291 entitats les que estan adherides al Pacte Ciutadà i enguany s'han sumat 10 més, arribant a les 301.

  

Per este motiu, es projectarà un vídeo en el qual persones conegudes i rellevants del municipi, mostren públicament el seu rebuig i el seu compromís en la lluita contra la violència cap a les dones. A més, en el vídeo també es mostraran els recursos municipals existents d'atenció a víctimes de violència de gènere que es penjarà en xarxes socials, i la idea és que es puga projectar a les sales dels cinemes del municipi.

  

Els objectius principals d'esta campanya són promoure, entre la població de Sagunt, la sensibilització en matèria d'igualtat i el rebuig a la violència que s'exercix contra les dones ; potenciar la implicació de diferents col·lectius i entitats amb la finalitat de sensibilitzar per a la prevenció i detecció de situacions de violència contra les dones; donar a conéixer els recursos existents per a l'atenció a dones víctimes de violència de gènere; apel·lar a totes aquelles persones que miren cap a un altre costat davant una situació de violència, fent-les responsables d'esta problemàtica; i informar les dones que patixen maltractaments de com actuar davant els maltractaments, i els programes i recursos municipals que tenen a la seua disposició.​

*   [](http://www.facebook.com/sharer.php?u=https://aytosagunto.es/va/actualitat/sagunt-commemora-este-divendres-el-16e-pacte-ciutada-contra-la-violencia-de-genere/ "Facebook")
*   [](http://twitter.com/share?url=https://aytosagunto.es/va/actualitat/sagunt-commemora-este-divendres-el-16e-pacte-ciutada-contra-la-violencia-de-genere/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/sagunt-commemora-este-divendres-el-16e-pacte-ciutada-contra-la-violencia-de-genere/ "Linked In")
*   [](mailto:?body=https://aytosagunto.es/va/actualitat/sagunt-commemora-este-divendres-el-16e-pacte-ciutada-contra-la-violencia-de-genere/)